Uranienborgparken

Uranienborgparken er en park på en høyde på Uranienborg i Oslo. Uranienborg kirke ligger i parken.

 Parken 
Uranienborgparken avgrenses av en gangvei og mur mot Holtegata i nordvest, Uranienborgveien i nordøst, og Josefines gate, Holtegata og Uranienborg skole i syd. Parken ligger på en høyde (52 meter over havet) og terrenget i parken skråner ned mot Josefines gate. Parken er 17 000 kvadratmeter stor, av dette 13 000 kvadratmeter nord for kirken. 

I parken står en bronsestatue av Hans Nielsen Hauge, utført av Sigurd Nome og oppsatt i 1971.

Uranienborg barnehage ligger i nordenden av parken. 

Parken forvaltes og stelles av bydel Frogner. 

«Urraparken» er et viktig sted for handlingen i Lars Saabye Christensens roman Beatles.

 Historie 
Omkring Uranienborg kirke sto en skogpark (Uranienborgskogen), mye større enn dagens park. Skogen fikk dels parkmessig behandling i løpet av 1700-tallet. Skogen var kjent for sin fine utsikt og høye furutrær, og var et populært utfartssted på 1800-tallet. Kommunen kjøpte skogen i 1874 med sikte på å bygge kirke og legge det resterende ut til boligtomter. Kirken ble innviet i 1886. 

Vedtaket om parkmessig opparbeidelse kom i 1896, etter et mellomspill der 2500 kvadratmeter av tomten var bestemt tilbudt som sted for landets tekniske høyskole. Terrenget ble planert i 1904-1905 og parken nord for kirken ble opparbeidet i 1905-1908, med 2500 kroner samlet inn av en damekomité og 6000 fra kommunen. Alle furutrærne ble tatt ned. Området syd for kirken utsprengt og planert i 1909. 

Lekeplass syd for kirken kom i 1922. Husmødrenes barnehage ble startet i dagens lokaler i nordenden av parken i 1954. Barnehagen ble overtatt av kommunen ved bydel Frogner i 2002. 

I 1994 ble det plantet 16 nye trær til erstatning for de som tas ned. 

Et forslag om å ta noe av parken til barnehage ble avvist av bydelsutvalget i 2006. 

 Litteratur 
 Oslo byleksikon
 Amund Helland: Topografisk-statstisk beskrivelse over Kristiania. Oslo, Aschehoug, 1917. Bind 3 s. 482
 Marius Røhne: Oslo kommunale parker og grønnanlegg 1810-1948. Oslo, Myhres papirindustri, 1967, ss. 224-28
 Aftenposten 12. oktober 1994 (opplysning om nye trær)

 Eksterne lenker 


 Flyfoto av Uranienborgparken, med mulighet for kart
 Uranienborg barnehage – bydelens hjemmeside 
 Intervju med Lars Saabye Christensen, Dagsavisen 4. november 2006

Kategori:Bydel Frogner
Kategori:Parker i Oslo
Kategori:Kulturminner i bydel Frogner